Rapport tal-Kummissjoni lill-Parlament Ewropew u lill-Kunsill dwar l-implimentazzjoni tar-Regolament (KE) Nru 450/2003 tal-Parlament Ewropew u tal-Kunsill tas-27 ta’ Frar 2003 dwar l-indiċi tal-ispiża tax-xogħol (LCI) /* KUMM/2009/0033 finali */





[pic] | KUMMISSJONI TAL-KOMUNITAJIET EWROPEJ | Brussel 3.2.2009 KUMM(2009) 33 finali RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 450/2003 tal-Parlament Ewropew u tal-Kunsill tas-27 ta’ Frar 2003 dwar l-indiċi tal-ispiża tax-xogħol (LCI) 1. Introduzzjoni L-ispejjeż tax-xogħol huma fattur importanti fl-analiżi tal-iżvilupp ekonomiku għal tul ta’ żmien qasir jew medju. Il-ħolqien f’waqtu tal-indiċi tal-ispiża tax-xogħol kemm għall-Unjoni Ewropea kif ukoll fiż-żona tal-Euro huwa għalhekk ikkunsidrat mill-Kummissjoni u mill-Bank Ċentrali Ewropew bħala ta’ importanza kbira biex tiġi vvalutata l-pressjoni tal-inflazzjoni li tista’ tinħoloq mill-iżviluppi fis-suq tax-xogħol. L-indiċi tal-ispiża tax-xogħol huwa importanti wkoll għall-imsieħba soċjali fin-negozjati tal-pagi u għall-Kummissjoni nnifisha fil-monitoraġġ tal-iżvilupp għal tul ta’ żmien qasir fl-ispejjeż tax-xogħol. L-Indiċi tal-Ispiża tax-Xogħol hu wieħed mill-Indikaturi Prinċipali Ekonomiċi Ewropej (PEEI).[1] Ir-Regolament (KE) Nru 450/2003 tal-Parlament Ewropew u tal-Kunsill tas-27 ta’ Frar 2003 dwar l-indiċi tal-ispiża tax-xogħol (LCI) jistabbilixxi qafas komuni għall-produzzjoni u għat-trażmissjoni tal-indiċijiet komparabbli tal-ispiża tax-xogħol fil-Komunità (ĠU L 69, 13.3.2003, p. 1). Il-Kummissjoni (Eurostat) tippubblika stqarrija għall-aħbarijiet kull tliet xhur dwar l-indiċi tal-ispiża tax-xogħol.[2] F’Lulju 2003, il-Kummissjoni adottat ir-Regolament ta’ implimentazzjoni (ir-Regolament KE Nru 1216/2003, ĠU L 169, 8.7.2003, p. 37), li jistabbilixxi f’aktar dettall il-proċeduri għat-trażmissjoni tal-indiċi, l-aġġustamenti (staġjunali) speċifiċi li għandhom isiru u l-kontenut tar-rapporti nazzjonali tal-kwalità. Mill-aħħar rapport lill-Parlament Ewropew u lill-Kunsill mill-2006[3], ġie adottat ir-Regolament tal-Kummissjoni ġdid KE Nru 224/2007 tal-1 ta’ Marzu 2007 (ĠU L 64, 2.3.2007, p. 23). Dan jemenda r-regolament ta’ implimentazzjoni tal-2003 u jestendi l-ambitu tal-indiċi tal-ispiża tax-xogħol biex ikopri l-attivitajiet ekonomiċi ddefiniti mit-Taqsimiet L, M, N u O tan-NACE Rev. 1. Din l-estensjoni tfisser li se jkunu wkoll koperti servizzi li mhumiex tas-suq, li jirrappreżentaw is-sehem ewlieni ta’ dawn it-taqsimiet u li jista’ jkollhom dinamiċi differenti mis-servizzi tas-suq. L-Artikolu 13 tar-Regolament (KE) Nru 450/2003 jeħtieġ li jitressqu rapporti kull sentejn dwar l-implimentazzjoni tar-Regolament. Dawn ir-rapporti għandhom jivvalutaw b’mod partikolari l-kwalità tad-dejta LCI trażmessa bħala serje u l-kwalità tad-dejta trażmessa b’lura. Il-forniment ta’ rapporti annwali nazzjonali ta’ kwalità huwa meħtieġ skont l-Artikolu 8(2) tar-Regolament. Fl-Anness I tar-regolament ta’ implimentazzjoni (ir-Regolament KE Nru 1216/2003), il-kwalità tal-indiċi tal-ispiża tax-xogħol ġiet stabbilita biex tkopri d-dimensjonijiet li ġejjin: ir-rilevanza, il-preċiżjoni, l-intervent f’waqtu u l-puntwalità, l-aċċessibbiltà u ċ-ċarezza, il-komparabilità, il-koerenza u l-kompletezza. Billi sar progress kunsiderevoli fir-rigward tal-komparabilità u l-kompletezza, dan ir-rapport se jiffoka fuq il-preċiżjoni, l-intervent f’waqtu u l-koerenza. Irregolaritajiet żgħar fiż-żmien ta’ trażmissjoni ma ġewx irrappurtati, billi dawn skont in-natura tagħhom normalment huma temporanji. L-Anness ta’ dan ir-rapport jindika l-azzjonijiet ta’ titjib nazzjonali li ġejjin għal dawk l-Istati Membri li pprovdew din l-informazzjoni. 2. Progress ġenerali mill-aħħar rapport Mill-aħħar rapport fl-2006, inkiseb progress sostanzjali, speċjalment fid-disponibilità u l-kwalità tal-indiċi tal-ispiża tax-xogħol (LCI). B’mod ġenerali, ir-reviżjonijiet tad-dejta tal-passat saru iżgħar, u l-volatilità tal-indiċi naqset. Dejta b’lura, li f’ħafna każijiet kienet nieqsa fl-2006, fil-fratemp twasslet mill-Istati Membri kollha. Kemm l-Istati Membri l-ġodda (il-Bulgarija u r-Rumanija) kienu f’qagħda li jagħtu l-LCI skont l-istandards tal-kwalità stabbiliti fir-Regolament (KE) Nru 450/2003. Sa issa, l-Istati Membri kollha tal-UE implimentaw l-LCI u d-dejta, ħlief b’xi eċċezzjonijiet, qed titwassal regolarment lill-Kummissjoni (Eurostat) fi żmien l-iskadenzi mandatorji. Id-disponibilità tal-LCI mill-Istati Membri kollha tal-UE tippermetti li jiġu kkompilati l-aggregati tal-Unjoni Ewropea u li titqabbel suffiċjentement l-eżattezza tal-iżvilupp tal-ispejjeż tax-xogħol fis-siegħa fost l-Istati Membri. Hemm, madankollu, għadd ta’ kwistjonijiet ta’ kwalità li għad jonqoshom iżjed sforzi minn ċerti Stati Membri biex il-proċess ta’ armonizzazzjoni jkun komplut. Dawn il-kwistjonijiet huma diskussi hawn taħt. Filwaqt li l-Istati Membri implimentaw il-faċilitajiet meħtieġa għall-produzzjoni tal-LCI, il-Kummissjoni (Eurostat) żammet u tejbet is-sistema ta’ produzzjoni tagħha li tippermetti l-ibgħit, il-verifika, il-manipulazzjoni, il-ħżin u t-tixrid tad-dejta tal-Indiċi tal-Ispiża tax-Xogħol f’waqtha. Dawn il-proċessi, li saru operattivi b’mod sħiħ fl-2005, jiġu analizzati u aġġornati kontinwament. 2. 1 Estensjoni għat-taqsimiet L sa O tal-NACE Rev. 1 u tranżizzjoni għall-NACE Rev. 2 Ir-Regolament (KE) Nru 224/2207 tal-1 ta’ Marzu 2007 (ĠU L 64, 2.3.2007, p. 23) estenda l-kopertura tal-LCI għal servizzi mhux tas-suq. Mill-ewwel tliet xhur tal-2007, id-dejta tal-LCI mhux aġġustata b’mod staġjunali għat-taqsmiet L sa O tal-NACE kellha tkun mibgħuta lill-Eurostat kull tliet xhur. Hekk kif erba’ snin ta’ dejta jkunu disponibbli għal Stat Membru, is-serje għandha tintbagħat ukoll f’ġurnata tax-xogħol aġġustata u f’forma aġġustata b’mod staġjunali. Attwalment, din id-dejta, inklużi l-ġurnata ta’ xogħol aġġustata u d-dejta aġġustata b’mod staġjunali, jintbagħtu mill-Istati Membri li ma għandhomx deroga. Id-derogi għall-Belġju, id-Danimarka, il-Greċja, Spanja, Franza, l-Irlanda, l-Italja, Ċipru, il-Lussemburgu, Malta, l-Awstrija, il-Polonja u l-Iżvezja se jintemmu fil-limitu ta’ żmien stabbilit għall-ibgħit tad-dejta tal-ewwel tliet xhur tal-2009. Minn dak in-nhar ’il quddiem, is-serje ta’ dejta għall-Istati Membri kollha se jkollha tinkludi t-taqsimiet L sa O tal-NACE Rev 1. Fl-istess waqt, ir-Regolament (KE) Nru 1893/2006 tal-20 ta’ Diċembru 2006 (ĠU L 393, 30.12.2006, p 1) dwar it-tibdil tal-forma tan-nomenklatura mill-NACE Rev 1 għall-NACE Rev. 2 se jibda jaffettwa l-LCI. L-ibgħit tad-dejta għall-ewwel tliet xhur tal-2009 se jkollu jkun diġà kkowdjat skont l-NACE Rev. 2. It-tibdil neċessarju għall-ambjent tal-produzzjoni wara din il-bidla fil-klassifikazzjoni tal-attivitajiet ekonomiċi ġiet implimentata mill-Kummissjoni (Eurostat) u l-Kummissjoni qed tissorvelja l-progress tal-Istati Membri fir-rigward tal-implimentazzjoni tal-bidla tal-klassifikazzjoni li għaddejja bħalissa. Biex tkun ippreparata tranżizzjoni bla tfixkil għan-nomenklatura l-ġdida, saret laqgħa ta’ ħidma fl-2007 li kienet esklussivament iddedikata għall-introduzzjoni tal-NACE Rev.2 fl-Istati Membri. It-tieni laqgħa ta’ ħidma, li analizzat il-progress bl-implimentazzjoni u li pprovdiet forum għad-diskussjoni, saret f’Novembru 2008. 3. valutazzjon tal-konformità (sa Settembru 2008) 3.1 Ħarsa ġenerali L-Istati Membri li ġejjin wettqu l-miżuri kollha meħtieġa biex jikkonformaw għalkollox mar-Regolament. Il-Belġju, il-Bulgarija, ir-Repubblika Ċeka, id-Danimarka, il-Ġermanja, l-Estonja, Spanja, Franza, l-Italja, Ċipru, il-Latvja, il-Litwanja, il-Lussemburgu, Malta, l-Olanda, il-Polonja, il-Portugall, ir-Rumanija, is-Slovenja, is-Slovakkja, u r-Renju Unit. L-Olanda wasslet ukoll dejta ta’ kwalità suffiċjenti matul il-perjodu ta’ rappurtar, għalkemm b’dewmien eċċezzjonalment twil għall-perjodi ta’ tliet xhur kollha; konsegwentement, l-Olanda ma kkonformatx mar-rekwiżit tal-intervent f’waqtu stipulat fir-Regolament. L-Ungerija, il-Finlandja u l-Iżvezja wasslu b’mod regolari d-dejta, iżda bi gradi differenti ma jikkonformawx għalkollox mad-definizzjonijiet tal-LCI kif deskritti hawn taħt. L-Irlanda, ukoll, ma tikkonformax għalkollox mar-rekwiżiti ta’ preċiżjoni tal-LCI u, barra minn hekk, ma bagħtitx id-dejta fil-ħin għall-perjodi kollha ta’ tliet xhur fl-2008. Il-Greċja u l-Awstrija bagħtu d-dejta fil-ħin għall-perjodu kollu tar-rappurtar, iżda attwalment mhux qed jirrivedu l-LCI minħabba preokkupazzjonijiet ta’ kwalità. B’mod ġenerali, dan ir-riżultat hu ta’ titjib meta mqabbel mas-sitwazzjoni deskritta fir-rapport mill-2006, fejn - flimkien ma’ aktar problemi serji ta’ kwalità – serje ta’ dejta b’lura, kif ukoll ta’ serje tal-ġurnata tax-xogħol u staġjunali aġġustati, kienu għadhom neqsin. 3.2 Dettalji dwar in-nuqqasijiet fil-kwalità 3.2.1 Preċiżjoni Preokkupazzjonijiet dwar il-preċiżjoni jista’ jkunu relatati mal-varjetà tal-aspetti tal-LCI. Ġeneralment, dawn huma minħabba n-nuqqasijiet tas-sors tad-dejta u jistgħu jwasslu għall-volatilità għolja tas-serje tal-LCI. Id-dejta mhux preċiża tista’ wkoll ma tkunx tista’ titqabbel b’mod sħiħ ma’ dik ta’ Stati Membri oħra, u tista’ barra minn hekk twassal għal inkonsistenzi bejn l-LCI u sorsi oħra ta’ dejta li jkejlu aspetti simili (pereżempju l-iżvilupp tal-kumpens fis-siegħa lill-impjegati). Ġeneralment, problemi magħrufa dwar il-preċiżjoni jiġu diskussi mill-Istati Membri affettwati fir-rapport ta’ kull sena dwar il-kwalità, u l-Kummissjoni (Eurostat) tissorvelja l-progress li jsir jew li hu ppjanat fl-implimentazzjoni ta’ sorsi aħjar. Attwalment, sitt Stati Membri huma affettwati bi problemi ta’ preċiżjoni. L-Irlanda, l-Ungerija, il-Finlandja u l-Iżvezja li attwalment ma għandhomx sors ta’ dejta xieraq għad-dispożizzjoni tagħhom li jippermettilhom li jikkonformaw għalkollox mar-regolament.[4] Id-dejta tal-LCI li ntbagħtet mill-Ġreċja turi rati ta’ tkabbir mhux spjegati li ma jistgħux ikunu rikonċiljati mal-iżviluppi fis-suq tax-xogħol. L-Awstrija waqfet tibgħat id-dejta għall-istess raġunijiet u attwalment qed tinvestiga s-sorsi ta’ dawn il-problemi ta’ kwalità. L-Irlanda: Is-sigħat imħallsa huma l-miżura użata minflok is-sigħat maħduma. Pagamenti irregolari mhumiex inklużi fl-indiċi. Dan għandu jinbidel hekk kif is-sors ġdid tad-dejta (ippjanat għall-2009) jista’ jintuża għall-attivitajiet ekonomiċi kollha. Is-serje ma tkoprix ukoll lill-impjegati kollha iżda għandha punt aktar baxx ta’ qtugħ għall-intrapriżi li għandhom 10 jew aktar impjegati għas-setturi tal-Industrija (NACE C, D u E) u tal-Kostruzzjoni (NACE F). Is-setturi tas-Servizzi (NACE G, H, I, K) għandhom punt ta’ qtugħ aktar baxx għas-Servizzi, prinċipalment għall-intrapriżi b’ħames jew aktar impjegati, filwaqt li NACE J (Intermedjazzjoni Finanzjarja) tkopri biss l-operazzjonijiet bankarji, l-assigurazzjoni u l-intrapriżi li jisilfu l-flus għall-bini. Il-Greċja: Volatilità għolja tas-serje tal-LCI u reviżjonijiet wesgħin. Sa issa, ebda spjegazzjoni adegwata ma ngħatat għall-volatilità estrema. Madankollu, ir-rapport tal-kwalità ta’ kull sena ma ntbagħatx la fl-2007 u lanqas fl-2008; ir-rapport li ntbagħat fl-2006 hu qasir wisq biex jippermetti li ssir kwalunkwe konklużjoni fir-rigward tal-kawżi tal-problemi tal-preċiżjoni. L-Ungerija: Id-dejta tirreferi għall-impriżi privati li jimpjegaw mill-anqas ħames persuni u għall-organizzazzjonijiet governattivi ta’ kull klassi ta’ daqs. L-Awstrija: F’Settembru 2008, l-ibgħit tad-dejta twaqqaf minħabba riżultati dubjużi u volatili. Il-Finlandja: Id- dejta tirreferi għall-impjegati b’impjieg sħiħ biss. Il-bidla ta’ kull tliet xhur fl-ispiża tax-xogħol sa mill-ewwel kwart tal-2005 ġiet ikkalkulata bil-bidla fil-qligħ għal ħin tax-xogħol regolari. Biex tiġi kkalkulata l-bidla annwali fl-indiċi tal-ispiża tax-xogħol, intużaw is-servej dwar il-forza tax-xogħol, l-istruttura tal-istatistika tad-dħul ta’ flus u d-dejta dwar il-kontijiet nazzjonali. Ġeneralment, hemm dewmien sinifikanti - sa madwar sentejn - f’diversi mis-sorsi użati fil-kompilazzjoni tal-LCI. Konsegwentement, l-applikazzjoni attwali tal-indiċi tal-ispiża tax-xogħol fil-Filandja ma tqisx bis-sħiħ l-iżvilupp fit-tul ta’ żmien qasir tal-ispejjeż ta’ siegħa xogħol bil-preċiżjoni mixtieqa, u reviżjonijiet prinċipali jillimitaw l-użu tagħha. L-Iżvezja: Bonusijiet irregolari mhumiex inklużi fil-kalkolu tal-ispejjeż tax-xogħol. Id-dejta tkopri s-settur privat biss. 3.2.2 Intervent f’waqtu L-intervent f’waqtu kompla jitjieb mill-aħħar rapport mill-2006. Madankollu, għal varjetà ta’ raġunijiet, diversi Stati Membri ma rnexxilhomx iwasslu l-LCI fil-ħin (70 ġurnata wara t-tliet xhur ta’ referenza) għal xi wħud mill-perjodi ta’ tliet xhur. L-intervent f’waqtu għandu l-akbar rilevanza billi dewmien fl-ibgħit tad-dejta jfisser li jkunu jridu jintużaw kalkoli għall-aggregati tal-UE u tal-EA. Dan jista’ jirriżulta f’reviżjonijiet kbar mhux meħtieġa. Hawn taħt hawn il-lista tal-Istati Membri li bagħtu d-dejta tant tard (> t+75) li din ma setgħetx tkun inkluża fl-istqarrija għall-istampa ta’ kull tliet xhur maħruġa mill-Kummissjoni, u kellhom jintużaw l-estrapolazzjonijiet tal-valuri tal-LCI tal-pajjiżi rispettivi għall-aggregati tal-UE u tal-EA ippubblikati għal dawk it-tliet xhur. Il-Belġju: Naqas li jibgħat id-dejta fil-ħin fi tliet okkażjonijiet matul il-perjodu ta’ rappurtar. Wara titjib fis-sitwazzjoni mqabbel mar-rapport mill-2006, diversi fatturi inċidentali wasslu għall-ibgħit tard tal-LCI fl-ewwel nofs tal-perjodu ta’ rappurtar tal-2008. Id-dejta għall-ewwel tliet xhur ta’ referenza tal-2008 mistennija li tintbagħat fil-ħin. Ċipru, l-Italja u l-Lussemburgu: Ma bagħtux id-dejta fil-ħin darba biss. Dan ma kienx minħabba problema strutturali ta’ produzzjoni u għalhekk hu mistenni li dan jibqa’ nuqqas ta’ konformità inċidentali. L-Irlanda: Ma bagħtitx id-dejta fil-ħin għal tliet darbiet. L-ibgħit mhux mistenni li jkompli qabel l-2009. Il-Greċja: Ma bagħtitx id-dejta fil-ħin għal tliet darbiet. Dan ma kienx minħabba problema strutturali ta’ produzzjoni u għalhekk hu mistenni li dan jibqa’ nuqqas ta’ konformità inċidentali. L-Olanda: Nuqqas maġġuri ta’ konformità fl-2007. Matul il-perjodu ta’ rappurtar, id-dejta kienet estremament tard għal ħames perjodi ta’ tliet xhur. Madankollu, l-ibgħit ta’ dejta fil-ħin kompla fit-tliet xhur ta’ referenza tal-2008Q1. L-Awstrija: Ma bagħtitx id-dejta fil-ħin għal tliet darbiet matul il-perjodu ta’ rappurtar minħabba n-nuqqasijiet fil-kwalità u l-volatilità mhux spjegata tad-dejta. L-ibgħit puntwali ta’ dejta mistenni li jkompli fit-tliet xhur ta’ referenza 2008Q4. 3.2.3 Koerenza Fir-rapport annwali dwar il-kwalità, l-Istati Membri jintalbu jqabblu r-rati tat-tkabbir tal-LCI ma’ dawk tal-kumpens fis-siegħa tal-impjegati tal-kontijiet nazzjonali (definizzjoni ESA95). Iż-żewġ ġabriet ta’ dejta jikkalkolaw l-istess fenomenu b’diverġenzi żgħar fid-definizzjonijiet, u livell ogħla ta’ dettall disponibbli għall-LCI li normalment jinvolvi l-użu ta’ sorsi oħra jew addizzjonali. Għalhekk, ma tistax tkun mistennija koerenza sħiħa. Madankollu, ir-rati tat-tkabbir li sejrin fl-istess direzzjoni u li huma ta’ daqs komparabbli jindikaw li l-kwalità tad-dejta tal-LCI hi komparabbli mal-kwalità tad-dejta tal-kontijiet nazzjonali. Il-grad ta’ koerenza hu għalhekk indikatur tajjeb għall-kwalità tad-dejta tal-LCI. Billi mhux l-Istati Membri kollha pproduċew dejta ta’ tliet xhur għall-kumpens fis-siegħa tal-impjegati (dejta tal-kontijiet nazzjonali), mhix possibbli ħarsa ġenerali sħiħa tal-koerenza. Il-ħarsa ġenerali li ġejja hi bbażata fuq ir-rapport tal-kwalità mill-2007. Il-Ġermanja, Malta: Grad għoli ta’ koerenza, billi l-kontijiet nazzjonali huma s-sors għall-LCI. Il-Bulgarija, Ċipru, ir-Repubblika Ċeka, id-Danimarka, l-Estonja, Franza, il-Litwanja, il-Lussemburgu, il-Polonja, ir-Rumanija, is-Slovenja: Grad suffiċjenti ta’ koerenza. Is-sinjal tar-rati ta’ tkabbir huma ġeneralment l-istess, u r-rati tat-tkabbir huma tal-istess daqs. Il-Finlandja: koerenza baxxa; diskrepanzi kbar fir-rati tat-tkabbir taż-żewġ sorsi. Dawn id-diskrepanzi jistgħu jiġu spjegati permezz tal-problemi ta’ preċiżjoni tal-LCI deskritti fid-dettall hawn fuq. Il-Belġju, Spanja, il-Greċja, l-Italja, il-Latvja, l-Olanda, il-Portugall, l-Iżvezja, is-Slovenja, is-Slovakkja, ir-Renju Unit: Mhi disponibbli ebda dejta dwar il-kontijiet nazzjonali ta’ tliet xhur jew mhux irrappurtata fir-rapport tal-kwalità. 4. Konklużjonijiet B’mod ġenerali, il-grad ta’ konformità mar-Regolament żdied mir-rapport preċedenti fl-2006. L-Istati Membri kollha komplew iqassmu r-riżorsi f’azzjonijiet ta’ implimentazzjoni biex iwettqu aktar serji ta’ indiċijiet aktar komparabbli u fil-ħin. Dan bla dubju tella’ l-kwalità ġenerali u għalhekk żiedet l-utilità tad-dejta. Kemm is-serji kollha ta’ dejta b’lura neqsin kif ukoll is-serji neqsin tal-ġurnata ta’ xogħol u aġġustati b’mod staġunali ntbagħtu fil-frattant. L-intervent f’waqtu tal-ibgħid tad-dejta tjieb, u naqas l-għadd ta’ Stati Membri bi problemi ta’ preċiżjoni. Madankollu, disgħa mill-Stati Membri għad għandhom nuqqasijiet f’wieħed jew aktar mill-aspetti ta’ kwalità tal-LCI. Għal tliet Stati Membri dawn in-nuqqasijiet huma dovuti biss għall-ibgħit inċidentali tard ta’ dejta, u għalhekk ta’ natura tranżitorja. Sitt Stati Membri għandhom problemi aktar serji bl-aspett tal-preċiżjoni tal-kwalità. Dan jitqabbel b’mod tajjeb mas-sitwazzjoni fl-2006, meta 10 Stati Membri rrapportaw problemi ta’ preċiżjoni. Il-Kummissjoni (Eurostat) ħeġġet lill-Istati Membri biex iżidu l-isforzi ta’ titjieb tagħhom. Il-Kummissjoni se tissorvelja regolarment il-bqija tal-kwistjonijiet ta’ kwalità u ta’ nuqqas ta’ konformità permezz tad-dejta li tintbagħat u dokumentazzjoni nazzjonali oħra. Fejn it-titjib mixtieq jew ippjanat ma jkunx avvanza b’mod xieraq, se jiġu kkuntattjati l-awtoritajiet nazzjonali korrispondenti, u l-Kummissjoni se tieħu l-azzjonijiet neċessarji biex tinforza l-konformità. ANNESS Dettalji dwar l-Attivitajiet ta’ Titjib Nazzjonali mistennija L-Irlanda L-Irlanda qiegħda fil-proċess ta’ implimentazzjoni ta’ strateġija biex isir titjib f’dak li jkopri t-tagħrif dwar il-qligħ u l-ispejjeż tax-xogħol. Element wieħed hu s-servej ġdid ta’ kull tliet xhur: is-Servej dwar il-Qligħ, is-Sigħat ta’ Xogħol u l-Ispejjeż ta’ Impjiegi (EHECS). Dan is-servej se jipprovdi dejta komparabbli u fil-ħin dwar l-ispejjeż tax-xogħol fis-setturi kollha tal-ekonomija u se jikkalkula d-dħul ta’ flus u l-impjieġi b’mod aktar komprensiv u konsistenti fost id-divesi setturi. Se jkun immirat lejn l-intrapriżi li jħaddmu tliet persuni jew aktar. Is-servej se jiġbor dejta dwar il-pagi u s-salarji, il-kontribuzzjonijiet soċjali, l-ispejjeż l-oħra li ma għandhomx x’jaqsmu ma’ pagi, u s-sigħat maħduma għat-tliet xhur sħaħ. L-espansjoni tal-kopertura biex jiġu inklużi l-ispejjeż li ma għandhomx x’jaqsmu mal-pagi, li tradizzjonalment mhumiex inklużi bħala dħul ta’ flus, se tippermetti lis-servej biex jirrifletti aħjar l-ispiża tal-impjiegi u tal-pressjoni fuq il-kompetittività. Il-kontribuzzjoni prinċipali tas-servej se tkun indiċi tal-ispiża tax-xogħol ta’ kull siegħa maħduma, u s-servej maħsub biex josserva l-bidla fit-tul ta’ żmien qasir tal-ispejjeż tax-xogħol. Minħabba l-analiżi mitluba fis-servej, se jkun possibli li titqassam b’rutina l-informazzjoni dwar il-qligħ ta’ flus fis-siegħa bil-bonusijiet jew mingħajrhom, u skont grupp professjonali wiesa’. Is-servej tal-EHECS maħsub biex jissodisfa l-ħtiġijiet nazzjonali u r-rekwiżiti tal-UE u, meta dan ikun lest u mħaddem, l-Irlanda se tkun tista’ tagħti d-dejta tal-LCI li għandha tkun konformi b’mod sħiħ mar-Regolament (KE) Nru 450/2003. Is-servej il-ġdid tal-EHECS se jfisser ukoll li, fil-ġejjieni, mhux se jkun meħtieġ li jitwettaq Servej dwar l-Ispejjeż tax-Xogħol (LCS) impenjat għal erba’ snin. Is-servej EHECS ultimament se jieħu post is-servejs eżistenti kollha għal tul ta’ żmien qasir li attwalment qed isiru mis-CSO. L-EHECS tnieda fl-2005 għas-setturi industrijali u finanzjarji. Id-dejta għal dawn is-setturi hi attwalment disponibbli u użata b’mod korrenti fl-LCI. Il-ġbir tad-dejta ġie estiż biex ikopri s-settur pubbliku u s-settur tad-distribuzzjoni, iżda d-dejta attwalment mhix qed tintuża. Sal-2009, l-EHECS se jkopri l-parti l-kbira tas-setturi tal-ekonomija mill-industrija sas-servizzi tal-istaff (NACE C sa O). Il-Greċja Il-Kummissjoni ħeġġet lill-Greċja biex tieħu azzjoni rimedjali immedjata dwar il-kwistjonijiet tal-preċiżjoni fl-LCI. Il-Greċja mistennija li tippreżenta d-dettalji tal-azzjonijiet li biħsiebha tieħu. L-Olanda Is-sors tal-ġbir tal-LCI fl-Olanda nbidel fil-perjodu ta’ rappurtar. Il-kalkolu b’leħħa ta’ kull tliet xhur kien preċedentement ibbażat fuq kampjun ta’ tweġibiet bikrin għas-Servej ta’ Kull Tliet Xhur dwar l-Impjiegi u l-Pagi. Sadattant, is-servej ta’ kull tliet xhur ħadlu postu reġistru aġġornat kull xahar dwar l-impjiegi, il-pagi u l-benefiċċji. Għalkemm l-użu inizjali ta’ dan ir-reġistru l-ġdid wassal għal dewmien twil fl-ibgħit tad-dejta matul l-2007 u l-2008, mifhum li, fit-tul twil taż-żmien, l-użu tar-reġistru se jwassal għall-konverġenza bil-bosta aktar mgħaġġla fl-estimi finali, jiġifieri titnaqqas l-iskala b’mod sinifikanti tar-reviżjonijiet taċ-ċifri tal-LCI għall-Olanda. Mit-tieni perjodu ta’ tliet xhur tal-2008 ’l quddiem id-dejta se tintbagħat skont il-limitu ta’ żmien stiplulat fir-Regolament. L-Awstrija Tnieda programm komprensiv għat-titjib tal-kwalità għall-LCI Awstrijak. Billi diversi sorsi ta’ dejta bi kwalità u b’unitajiet ta’ statistika mhux l-istess qed jintużaw fil-ġbir tal-LCI, għadhom għaddejjin l-isforzi biex jiġu ttraċċjati l-irregolaritajiet korrenti. Dawn il-miżuri jinkludu kemm il-valutazzjoni tal-metodi ta’ ġbir u tas-sorsi ta’ dejta użati, kif ukoll valutazzjoni tal-konformità mar-Regolament. Hu ppjanat li jitnieda mill-ġdid l-LCI għar-raba’ perjodu ta’ tliet xhur tal-2008 u għad-dejta b’lura nieqsa f’Marzu 2009. Il-Finlandja Il-mudell Finlandiż ta’ ġbir tal-Indiċi tal-Ispiża tax-Xogħol hu bbażat fuq id-dejta meħuda minn diversi sorsi ta’ statistika. Il-preċiżjoni tal-indiċi qed titjieb gradwalment ma’ kull reviżjoni, billi diversi sorsi ta’ statistika saru disponibbli biss matul iż-żmien. Fl-2005, l-Istatistika tal-Finlandja bdiet proġett għall-implimentazzjoni ta’ mudell ġdid ta’ produzzjoni għall-LCI ibbażat fuq il-ġbir dirett ta’ kull tliet xhur ta’ dejta primarja mill-intrapriżi. Bit-teħid ta’ dawn il-miżuri, il-Finlandja għandha tkun tista’ tikkonforma b’mod sħiħ mar-Regolamenti tal-LCI mill-2009. L-Iżvezja Billi bdiet bid-dejta li tkopri l-ewwel tliet xhur tal-2009, id-dejta Żvediża mibgħuta se tinkludi kemm il-bonusijiet irregolari, kif ukoll is-settur pubbliku. B’hekk l-Iżvezja se tikkonforma b’mod sħiħ mar-Regolamenti tal-LCI. [1] Il-websajt tal-Eurostat: http://epp.eurostat.ec.europa.eu/ [2] L-istqarrija għall-aħbarijiet kull tliet xhur hi ppubblikata fid-dati stabbiliti fil-kalendarju tal-istqarrijiet; it-tnejn li huma jinsabu fuq il-websajt tal-Eurostat [3] COM (2006) 801 finali, 14.12.2006. [4] Ara l-Anness għall-azzjonijiet ippjanati għall-Irlanda, il-Finlandja u l-Iżvezja.